Comunicació

al Govern sobre la consulta pública prèvia a l’elaboració d’un Projecte de decret de creació del Consell d’Activitats Cinegètiques de Catalunya i dels consells territorials d’activitats cinegètiques de Barcelona, Catalunya Central, Girona, Lleida, Tarragona i les Terres de l’Ebre.

El Departament d’Acció Climàtica, Alimentació i Agenda Rural ha de dur a terme la consulta pública prèvia a l’elaboració del Projecte de decret de creació del Consell d’Activitats Cinegètiques de Catalunya i dels consells territorials d’activitats cinegètiques de Barcelona, Catalunya Central, Girona, Lleida, Tarragona i les Terres de l’Ebre, de conformitat amb l’article 66 bis de la Llei 26/2010, del 3 d’agost, de règim jurídic i de procediment de les administracions públiques de Catalunya.

Per això, a proposta de la consellera d’Acció Climàtica, Alimentació i Agenda Rural, el Govern

Pren coneixement de la consulta pública prèvia a l’elaboració d’un Projecte de decret de creació del Consell d’Activitats Cinegètiques de Catalunya i dels consells territorials d’activitats cinegètiques de Barcelona, Catalunya Central, Girona, Lleida, Tarragona i les Terres de l’Ebre, amb el contingut que s’annexa.

**Annex**

|  |
| --- |
| **Consulta pública prèvia relativa a l’elaboració d’un Projecte de decret de creació del Consell d’Activitats Cinegètiques de Catalunya i dels consells territorials d’activitats cinegètiques de Barcelona, Catalunya Central, Girona, Lleida, Tarragona i les Terres de l’Ebre** |
| **1. Problemes que es pretenen solucionar** |
| El Consell de Caça de Catalunya i els consells territorials de caça es van crear com a òrgans de consulta i assessorament del departament competent en matèria de caça, amb la finalitat de contribuir a dur a terme una gestió sostenible i ordenada dels recursos cinegètics i aconseguir un equilibri entre els interessos dels caçadors i els de la conservació i protecció del patrimoni natural.  Les darreres modificacions de l’estructura del Departament d’Acció Climàtica, Alimentació i Agenda Rural, competent en matèria d’activitats cinegètiques, fan que l’organització i funcions dels actuals Consell de Caça i consells territorials de caça creats el 1985 hagin quedat obsolets, fet que dificulta el seu funcionament i el compliment del seu paper com a òrgans de consulta i assessorament del departament competent en matèria d’activitats cinegètiques.  Alhora, actualment existeix un Consell de Caça i diversos consells territorials de caça, però no existeix el consell territorial corresponent a la Catalunya Central, per la qual cosa aquesta part diferenciada del territori no està ben representada en els òrgans assessors actuals.  De la mateixa manera, a la composició actual del Consell de Caça i dels consells territorials de caça no estan adequadament representats tots els sectors interessats o afectats per l’activitat cinegètica, com per exemple el món local, les entitats dedicades al desenvolupament rural, els col·legis professionals relacionats amb les activitats cinegètiques i les patronals, les cambres de comerç i les associacions de dones del món rural, la qual cosa comporta que no pugin participar de les tasques de consulta i assessorament que fan els diferents consells, cadascun al seu nivell, i que les propostes adoptades no incorporin el parer de tots els àmbits implicats en les activitats cinegètiques.  Pel que fa a les funcions assignades actualment al Consell de Caça i als consells territorials de caça, ja no contemplen suficientment l’àmbit material actual de les activitats cinegètiques; per exemple, no incideixen en el coneixement de la situació dels recursos cinegètics i de l’activitat cinegètica a Catalunya, no preveuen la conveniència d’informar sobre els plans estratègics i els plans especials que puguin afectar les espècies o els aprofitaments cinegètics, no els permeten valorar el contingut de les proves d’aptitud prèvies a l’obtenció de la llicència de caça, ni permeten informar sobre la incidència i contribució de l’activitat cinegètica en el desenvolupament rural, i de la contribució de la gestió cinegètica com a eina de conservació de la natura.  En línia amb l’anterior, la denominació actual dels consells no s’ajusta a la realitat actual, en la qual la caça no és l’única activitat a tractar al si dels òrgans assessors esmentats, sinó que engloba aspectes més enllà de la pràctica de l’exercici de la caça, com són els que s’han esmentat, com ara la contribució de l’activitat cinegètica al desenvolupament rural, al control d’epizoòties, a la defensa de les poblacions d’espècies protegides, a l’evitació de danys a l’agricultura, etc. |
| **2. Els objectius que es volen assolir** |
| Facilitar el funcionament eficaç dels òrgans de consulta i assessorament en matèria cinegètica.  Garantir una adequada representativitat dels diferents sectors interessats o afectats per l’activitat cinegètica i la seva aportació en la presa de decisions.  Obtenir un millor aprofitament del coneixement i experiència dels agents i sectors interessats. |
| **3. Les possibles solucions alternatives normatives i no normatives** |
| 1. L’opció de no fer res o mantenir la situació actual.   L’opció de no fer res comporta mantenir les dificultats per solucionar les problemàtiques existents, no adaptar-se a les noves demandes i necessitats actuals de funcionament, d’ampliació i revisió de les funcions dels consells, de creació del Consell Territorial de la Catalunya Central, i tampoc d’obtenir una major i més equilibrada representativitat dels sectors afectats per l’activitat cinegètica.  Així mateix, suposa desatendre la possibilitat de racionalització de l’actuació dels actuals Consell de Caça de Catalunya i dels consells territorials de caça, i desaprofitar l’oportunitat de millorar l’eficiència en l’ús dels recursos públics i de la millora de la seva productivitat.  L’opció de no fer res també implica, d’una banda, mantenir la situació actual de dispersió normativa, sense poder incorporar en un sol text normatiu els canvis que s’han introduït en les diverses normes aprovades, la qual cosa impossibilita l’oportunitat d’acompliment de la simplificació normativa; i, d’altra banda, desatendre l’ocasió de revisar l’adaptació de la normativa als principis de bona regulació, amb l’objecte de comprovar el grau de compliment de les finalitats o objectius del Consell de Caça de Catalunya i dels consells territorials de caça previstos als decrets vigents, amb la corresponent repercussió sobre els interessos generals.   1. Opció normativa preferida.   Els aspectes que es pretenen regular serien els següents:  -Redefinir i ampliar el nombre de funcions vigents del Consell d’Activitats Cinegètiques de Catalunya i dels consells territorials d’activitats cinegètiques, per adequar-les a la perspectiva actual de l’activitat cinegètica, que engloba un conjunt d’activitats més enllà de la pràctica de la caça com a activitat recreativa.  -Adaptar la composició del Consell d’Activitats Cinegètiques de Catalunya i dels consells territorials d’activitats cinegètiques a les necessitats actuals de caràcter social, econòmic i d’equilibri del medi natural i millorar-hi la representativitat dels organismes, entitats i col·lectius que tenen interessos que poden veure’s afectats per l’activitat cinegètica.  -Amb motiu dels canvis a introduir en els consells vigents, es volen modificar les denominacions dels consells actuals per unes altres que facin referència a les activitats cinegètiques (en general) i no només a la caça: el Consell d’Activitats Cinegètiques de Catalunya i els consells territorials d’activitats cinegètiques de Barcelona, Girona, Lleida, Tarragona i Terres de l’Ebre. Al mateix temps, es vol crear el Consell Territorial d’Activitats Cinegètiques de Catalunya Central per millorar la representació d’aquesta part del territori en l’àmbit de les activitats cinegètiques.  -Disposar en un sol text normatiu de tota la regulació sobre aquests òrgans assessors i actualitzar la seva regulació a la situació actual.  Des del punt de vista de l’instrument d’intervenció, aquest ha de ser normatiu per al conjunt d’aspectes que es pretén regular i per la composició dels respectius consells en la situació actual, i es considera adient elaborar una norma amb rang de decret.  En aplicació dels principis de simplificació, racionalització i bona regulació, l’aprovació del Decret comportarà derogar les disposicions que regulen els consells existents i crear el Consell d’Activitats Cinegètiques de Catalunya i els consells territorials d’activitats cinegètiques (Barcelona, Girona, Lleida, Tarragona, Terres de l’Ebre i crear també el Consell Territorial de la Catalunya Central).  En conseqüència, la disposició derogatòria del decret ha de derogar els decrets que els regulen actualment i, consegüentment, suprimir el Consell de Caça de Catalunya i els consells territorials de caça de Barcelona, Girona, Lleida, Tarragona i les Terres de l’Ebre.   1. Opció normativa descartada.   Una de les opcions normatives descartades és la mera modificació de la normativa vigent que regula el Consell de Caça i els consells territorials de caça, atès que aquesta solució perpetua la dispersió normativa i no contribueix a la seva simplificació.  D’altra banda, tractant-se d’una regulació molt específica dels òrgans assessors en matèria d’activitats cinegètiques, la creació dels quals ja es preveu a la normativa bàsica de caça i que ja consten regulats mitjançant disposicions de caràcter reglamentari amb rang de decret, s’ha descartat l’opció d’incloure la seva regulació en normes d’abast més ampli i general, com per exemple el futur decret d’ordenació i regulació de l’activitat cinegètica a Catalunya, que abordarà aspectes de regulació material de l’activitat, o en una futura regulació de l’activitat cinegètica mitjançant una norma amb rang de llei. |
| **4. Impactes més rellevants de les diferents opcions considerades** |
| **Incidència de l’alternativa que s’indica com a preferida.**  a) Impacte sobre l’Administració de la Generalitat:  L’aprovació de l’opció normativa preferida no comporta un impacte sobre l’Administració de la Generalitat pel que fa al pressupost per poder donar compliment al que disposi el decret.  b) Impacte sobre les administracions locals, tenint en compte la seva dimensió i el règim especial de Barcelona:  L’aprovació de l’opció normativa preferida únicament pot comportar la incorporació als consells d’algun representant del món local, fet que no implica impacte sobre l’organització, el personal i el pressupost de les administracions locals, atès que l’assistència a les reunions dels consells no genera dret a indemnització ni és retribuïda. Per consegüent, tampoc es preveu que pugui tenir impacte sobre el règim especial del municipi de Barcelona.  c) Impacte sobre les mesures d’intervenció administrativa i des de la perspectiva de la reducció de càrregues administratives per a les empreses i la ciutadania:  L’aprovació de la iniciativa per la qual es creïn el Consell d’Activitats Cinegètiques de Catalunya i els consells territorials d’activitats cinegètiques, que inclou la creació del Consell Territorial de la Catalunya Central, no comporta cap mesura d’intervenció administrativa.  d) Els impactes econòmics, socials i ambientals que no s’hagin valorat als apartats anteriors:  L’aprovació de l’opció normativa preferida por tenir un impacte positiu en diverses vessants:  Millorar la representativitat dels diferents sectors interessats o afectats per l’activitat cinegètica i la seva participació en la presa de decisions.  Des del punt de vista social, en la millora en la percepció de la ciutadania i especialment dels organismes, entitats i col·lectius que tenen interessos que es poden veure afectats per l’activitat cinegètica, amb l’adopció d’una norma depurada, certa, clara, predictible i adaptada a les necessitats i exigències actuals, atès que contribueix a millorar la qualitat institucional i la credibilitat del sector públic.  Des del punt de vista ambiental, l’assignació de funcions pel que fa a informar i orientar sobre mesures de control per a les repoblacions cinegètiques i de protecció i de conservació d’espècies comporta beneficis en el medi natural que afavoreixen la sostenibilitat i la protecció de l’entorn natural. |